Upis ceramboides

Upis ceramboides er en skyggebille med en sterkt nordlig utbredelse. Den er den eneste kjente arten i slekten Upis.

Artsdatabanken har ikke gitt noe normert navn, men sotbjørkebille er foreslått.

Utseende 
En middelsstor (ca. 15 millimeter), avlang, halvmatt kullsvart skyggebille. Dekkvingene har en læraktig overflate. Antennene er kanpt så lange som hode + pronotum, jevnt utvidet utover uten en klart avsatt klubbe. Hodet er firkantet, fasettøynene nyreformede og middelsstore. Pronotum er rundet, tett og kraftig punktert, noe bredere enn hodet og en god del smalere enn dekkvingene. Beina er ganske kraftige.

Levevis 
Artene lever stort sett i skog, der de er knyttet til sopp og død ved. Den lever særlig på bjørk som er skadet av skogbrann, men kan også finnes på andre løvtrær. Bjørkene bør helst være soleksponerte og gjerne infisert av knuskkjuke. Larvene lever under barken på nylig døde stammer, trolig mest av sopp. Denne arten kan tåle svært lave vintertemperaturer, i forsøk har den overlevd ned til -76 °C.

Utbredelse 
Arten har en nordlig utbredelse og forekommer i Nord-Skandinavia, Canada og Alaska. Den har trolig gått mye tilbake de siste tiårene og er regnet som utryddingstruet. I Norge har den tidligere vært klassifisert som utryddet, men har blitt gjenfunnet i Sel i Oppland i 2007 og vurderes nå som kritisk truet i Norge

Systematisk inndeling  

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien heteromerer, Tenebrionoidea Latreille, 1802
 Familien skyggebiller, Tenebrionidae Latreille, 1802
 Underfamilien Stenochiinae Kirby, 1837
 Stammen Cnodalonini Oken, 1843
 Slekten Upis Fabricius, 1792  (Holarktisk) - i Norge:
 Sotbjørkebille, Upis ceramboides (Linnaeus, 1758)

Referanser

Eksterne lenker 
 

Skyggebiller
Biller formelt beskrevet i 1758
Dyr formelt beskrevet av Carl von Linné